b"\n_START_ARTICLE_\nSant Mart\xc3\xad de Noedes\n_START_SECTION_\nHist\xc3\xb2ria\n_START_PARAGRAPH_\nSant Mart\xc3\xad de Noedes \xc3\xa9s esmentat el 1279, primer cop que s'esmenta el capell\xc3\xa0 d'aquest poble. L'any seg\xc3\xbcent apareix en una relaci\xc3\xb3 de parr\xc3\xb2quies del deganat de Conflent. El 1551 ja consta com a sufrag\xc3\xa0nia d'Orbany\xc3\xa0.\n_START_SECTION_\nL'edifici\n_START_PARAGRAPH_\nSant Mart\xc3\xad de Noedes \xc3\xa9s una petita esgl\xc3\xa9sia rom\xc3\xa0nica d'una sola nau coberta amb volta apuntada seguida i cap\xc3\xa7ada a llevant per un absis semicircular cobert amb volta de quart d'esfera. La nau i l'absis es comuniquen a trav\xc3\xa9s d'un arc de doble plec apuntat, obrat amb dovelles petites. L'absis est\xc3\xa0 ornamentat exteriorment per arcuacions i bandes llombardes._NEWLINE_El temple ha estat bastant afectat amb el pas del temps. D'una banda, el fet que l'esgl\xc3\xa9sia \xc3\xa9s en un pendent bastant pronunciat ha provocat que la part nord de l'edifici, tant la nau com l'absis, hagi quedat en part soterrat per la terra davallada del pendent. De l'altra, va ser constru\xc3\xaft un pis sobre la nau, com a terrabastall, cobert per una teulada a un sol vessant, inclinat cap al sud. A ponent hi ha un cos d'edifici a mode de porxo on es troba l'actual porta de l'esgl\xc3\xa9sia; l'antiga, ara tapiada, \xc3\xa9s a la fa\xc3\xa7ana de migdia. Aquest cos d'edifici fou constru\xc3\xaft amb les restes del mur de ponent de l'esgl\xc3\xa9sia rom\xc3\xa0nica. Completa l'esgl\xc3\xa9sia un campanar petit, afegit en \xc3\xa8poca tardana, situat a ponent de l'esgl\xc3\xa9sia._NEWLINE_La portalada rom\xc3\xa0nica, a migdia, presenta una porta simple oberta sota dos arcs de mig punt en degradaci\xc3\xb3, fets amb dovelles molt amples i curtes, de marbre rosat, ben tallades i polides. Els brancals de la porta s\xc3\xb3n carreus d'esquist. Pel conjunt d'aparell del temple, cal incloure'l entre les obres de mitjan segle XII."